Document ID: 32005D0367

ODLOČBA SVETA
z dne 14. aprila 2005
o pooblastilu državam članicam, da v interesu Evropske skupnosti ratificirajo Konvencijo Mednarodne organizacije dela o osebnih dokumentih pomorščakov (Konvencija št. 185)
(2005/367/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 62(2)(b)(i) Pogodbe v povezavi s prvim stavkom prvega pododstavka člena 300(2) in prvega pododstavka člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Evropska skupnost deluje v korist vzpostavitve prostora svobode, varnosti in pravice, ki med drugim temelji na skupni vizumski politiki.
(2)
Konvencija št. 185 Mednarodne organizacije dela (v nadaljevanju ILO) o osebnih dokumentih pomorščakov (revidirana) je bila sprejeta 19. junija 2003 v okviru Generalne konference ILO, ki jo je v Ženevi sklical upravni svet Mednarodnega urada za delo.
(3)
Prej navedena Konvencija prinaša dragocen prispevek k izboljšanju varnosti na področju pomorstva na mednarodni ravni in za spodbujanje življenjskih ter delovnih razmer pomorščakov, tako da je zaželeno, da se njene določbe čimprej uporabijo. Določeni členi Konvencije v zvezi z vizumi so že v okviru pristojnosti Skupnosti.
(4)
Skupnost Konvencije ne more ratificirati, saj so pogodbenice le države članice.
(5)
Zato bi moral Svet pooblastiti države članice, ki so na osnovi Pogodbe vezane na pravila Skupnosti na področju vizumov, da v interesu Skupnosti in pod pogoji, določenimi v tej odločbi, ratificirajo Konvencijo.
(6)
V skladu s členom 1 Protokola o položaju Združenega kraljestva in Irske, priloženega Pogodbi o Evropski uniji in Pogodbi o ustanovitvi Evropske skupnosti, Irska in Združeno kraljestvo ne sodelujeta pri sprejetju te odločbe. Zato se ta odločba ne uporablja niti na Irskem niti v Združenem kraljestvu, brez poseganja v člen 4 navedenega protokola,
(7)
V skladu s členom 4 Protokola o položaju Danske, priloženega Pogodbi o Evropski uniji in Pogodbi o ustanovitvi Evropske skupnosti, je ta odločba naslovljena na Dansko -
SPREJEL NASLEDNJO ODLOČBO:
Člen 1
Države članice so pooblaščene, da ratificirajo Konvencijo o osebnih dokumentih pomorščakov, sprejeto 19. junija 2003.
Besedilo Konvencije je priloženo tej odločbi.
Člen 2
Ta odločba je naslovljena na države članice v skladu s Pogodbo o ustanovitvi Evropske skupnosti.
V Luxembourgu, 14. aprila 2005

Labels: 8
13
5
11